前孔社區

歷史 
元朝初年，孔子第五十兩世孫孔萬善，從衢州搬到蕭山臨浦，「蕭南巨鎮曰臨浦，臨浦之右有寺焉，曰覺海寺。居寺之北者爲孔姓，以姓名其里，曰前孔。（光緒《蕭山苧蘿孔氏宗譜》序）」民國《蕭山縣志稿·疆域·村落》裏向有前孔个村名寫夯。20世紀30年代歸四都八圖。

1949年之後歸自由鄉，合作化个辰光是雄偉農業社，公社化之後歸臨浦公社大莊管理區；1961年歸大莊公社前孔大隊；1984年是大莊鄉前孔村，設村民委員會。1992年5月份歸臨浦鎮大莊辦事處；1998年5月份撤銷辦事處歸臨浦鎮管，9月份改成前孔居委會。2005年8月份改成前孔社區。

 基本情況 
前孔社區來夯臨浦鎮中部，東到浴美施社區，南到東麓池社區，西到譚家埭社區，北到柏山陳社區。

2022年左右，前孔社區有162份人家，4隻居民小組，649個人在冊，姓有孔、張、沈、王、邱、屠、杜、何、戚、朱、葛、鄭咾介。

 經濟 
老底子前孔是隻貧困村，村民都是靠種地喫飯个。改革開放之後，1986年，夯个辰光个村幹部一淘努力，籌鈔票咾用土地入股个形式則省石油公司、蕭山石油公司佮股子創辦臨浦聯營加油站，集體經濟開始有壯大發展个基礎哋。2002年籌建臨浦建材市場，2008年籌建前孔社區綜合辦公大樓。2015年，則新華書店北面綜合樓划進集體經濟合作社；2018年社區投進1000萬塊洋錢个農民公寓樓收工；2021年8月份，臨浦體育館邊丄擴建咾，外村90多份人家一淘拆遷，社區面貌有勒蠻大个變化。

2004年進行股份制改革，元來分紅每年500塊一股，慢慢加到2600塊一股。2021年社區集體經濟年收入406.62萬塊洋錢。

 前孔孔家 

 孔氏宗譜 
前孔孔氏有一套光緒癸卯年（1903年）重修个《蕭山苧蘿孔氏宗譜》（也叫《蕭山前孔孔氏宗譜》）。

2018年，前孔孔氏再次重修家簿；2023年，《蕭山苧蘿孔氏宗譜》重修圓譜。

 孔家牆門 
缩略图|孔家牆門
孔家牆門來夯峙山西路前孔村3號，是清朝同治、光緒手裏造个，元來有東西兩院，南北長45米，東西長50米，都來咚200多間屋，面積2250平方米，建築面積好幾千平方米。1940年10月17號，日本兵放火則牆門燒壞，介咾箇卯只勒三間兩層个木頭結構建築哋。

箇卯孔家牆門來夯杭州市第三批歷史建築保護名單裏向。還以“前孔36號民居”个名字登記爲蕭山區一般不可移動文物保護點。

 參考資料 

 外頭鏈接 

 蕭山前孔孔氏宗譜 [8卷]/ 孔昭賡等修，FamilySearch

Category:临浦镇
Category:萧山区村级行政区划